এবার নোরোভাইরাস! সংক্রমিত একের পর শিশু, দেখুন কী অবস্থা

ওয়েব ডেস্ক: করোনা অতিমারির (Covid Pandemic) পর থেকেই কোনও ভাইরাসের প্রাদুর্ভাব হলেই ছড়িয়ে পড়ে আতঙ্ক। কয়েকদিন ধরেই যেভাবে রাজ্যে বাড়ছে নিপা ভাইরাসের (Nipah Virus) আতঙ্ক। এর মাঝেই মাথাচাড়া দিয়ে উঠল নোরোভাইরাস (Norovirus)। সংক্রমিত হচ্ছে একের পর এক স্কুল পড়ুয়া (School Students Infected)। ইতিমধ্যে ১০০-র বেশি পড়ুয়ার নোরো ভাইরাসে আক্রান্ত হওয়ার খবর মিলেছে। আর এটিকে কেন্দ্র করে এবার আতঙ্ক ছড়াল দক্ষিণ চীনের (China) গুয়াংদং প্রদেশে।

সূত্রের খবর, এই চীনা প্রদেশের ফোশান শহরের একটি সিনিয়র হাই স্কুলে নোরোভাইরাসে আক্রান্ত হয়েছে মোট ১০৩ জন পড়ুয়া। জানা গিয়েছে, বমি ও ডায়ারিয়ার মতো উপসর্গে অসুস্থ হয়ে পড়ে একের পর এক পড়ুয়া। করা হয় প্রাথমিক পরীক্ষা। তাতেই ধরা পড়ে যে, তাঁদের অসুস্থতার কারণ নোরোভাইরাস সংক্রমণ। স্থানীয় স্বাস্থ্য কর্তৃপক্ষ জানিয়েছে, আক্রান্ত সকল ছাত্রছাত্রীর অবস্থা স্থিতিশীল এবং এখনও পর্যন্ত কোনও গুরুতর বা প্রাণঘাতী ঘটনার খবর নেই। তবে এই নোরো সংক্রমণের উৎস ও বিস্তার জানার জন্য ইতিমধ্যে একটি সমীক্ষা শুরু হয়েছে সেই এলাকায়।

আরও পড়ুন: ইরানের পরিস্থিতি কতটা ভয়াবহ? দেশে ফিরে কী জানালেন ভারতীয়রা?

চীনের গুয়াংদং প্রদেশের রোগ নিয়ন্ত্রণ দফতরের তথ্য অনুযায়ী, প্রতি বছর অক্টোবর থেকে পরবর্তী বছরের মার্চ মাস পর্যন্ত এই অঞ্চলে নোরোভাইরাসের সংক্রমণ বেশি দেখা যায়। এই সময়কালকে প্রদেশের ‘নোরোভাইরাস মহামারির মরসুম’ হিসেবে ধরা হয়। আসলে নোরো একটি অত্যন্ত সংক্রামক ভাইরাস, যার প্রাদুর্ভাব শীতকালেই বেশি হয়। এই ভাইরাসের সংক্রমণে গ্যাস্ট্রোএনটেরাইটিস পর্যন্ত হতে পারে বলে জানিয়েছেন বিশেষজ্ঞরা।